DECIZIA CONSILIULUI
din 6 decembrie 2007
de modificare a părții 1 a Rețelei de consultări Schengen (specificații tehnice)
(2007/866/CE)
CONSILIUL UNIUNII EUROPENE,
având în vedere Regulamentul (CE) nr. 789/2001 al Consiliului din 24 aprilie 2001 care rezervă Consiliului competențele de executare în ceea ce privește anumite norme metodologice și proceduri de examinare a cererilor de viză (1), în special articolul 1 alineatul (2),
având în vedere inițiativa Republicii Portugalia,
întrucât:
(1)
Rețeaua Vision a fost creată pentru a permite consultarea între autoritățile centrale ale statelor partenere privind cererile de viză ale resortisanților statelor sensibile.
(2)
Anterior, rețeaua Vision opera utilizând sistemul de comunicare X400. Pentru a ține pasul cu tehnicile moderne de comunicare prin e-mail, protocolul de transfer prin e-mail al rețelei Vision a trebuit să fie migrat de la X400 la sistemul SMTP.
(3)
Pentru a permite participarea la sistem a celor nouă state membre care au aderat la UE în 2004 și care trebuie să aplice toate dispozițiile acquis-ului Schengen începând cu 21 decembrie 2007, statele membre care au aderat la UE înainte de 2004 au migrat la 15 octombrie 2007 de la protocolul X400 la protocolul SMTP privind transferul prin e-mail. Acest protocol are o configurație specială, care trebuie în prezent specificată.
(4)
Este necesar să se actualizeze specificațiile tehnice ale Rețelei de consultare Schengen pentru a se asigura că respectivele specificații reflectă aceste schimbări.
(5)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale. Având în vedere că prezenta decizie se întemeiază pe acquis-ul Schengen pe baza dispozițiilor din titlul IV partea a treia din Tratatul de instituire a Comunității Europene, Danemarca, în conformitate cu articolul 5 din protocolul menționat anterior, urmează să decidă, în termen de șase luni de la data la care Consiliul adoptă prezenta decizie, dacă va transpune sau nu decizia în dreptul său național.
(6)
În ceea ce privește Islanda și Norvegia, prezenta decizie reprezintă o dezvoltare a dispozițiilor acquis-ului Schengen în sensul Acordului încheiat între Consiliul Uniunii Europene, Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (2), care intră în domeniul de aplicare a articolului 1 punctul A din Decizia 1999/437/CE a Consiliului din 17 mai 1999 privind anumite modalități de aplicare a respectivului acord (3).
(7)
În ceea ce privește Elveția, prezenta decizie reprezintă o dezvoltare a dispozițiilor acquis-ului Schengen în sensul Acordului semnat între Uniunea Europeană, Comunitatea Europeană și Confederația Elvețiană privind asocierea Confederației Elvețiene în vederea punerii în aplicare, a asigurării respectării și dezvoltării acquis-ului Schengen, care intră în domeniul de aplicare a articolului 1 punctul A din Decizia 1999/437/CE, coroborat cu articolul 4 alineatul (1) din Decizia Consiliului din 25 octombrie 2004 privind semnarea, în numele Uniunii Europene și al Comunității Europene, și aplicarea provizorie a anumitor dispoziții ale acordului respectiv.
(8)
Prezenta decizie reprezintă o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (4); prin urmare, Regatul Unit nu participă la adoptarea prezentei decizii, nu are nicio obligație în temeiul acesteia și nu face obiectul aplicării sale.
(9)
Prezenta decizie reprezintă o dezvoltare a dispozițiilor acquis-ului Schengen, la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (5); prin urmare, Irlanda nu participă la adoptarea prezentei decizii, nu are nicio obligație în temeiul acesteia și nu face obiectul aplicării sale.
(10)
Prezenta decizie reprezintă un act care se întemeiază pe acquis-ul Schengen sau care se referă la acesta, în sensul articolului 3 alineatul (2) și al articolului 4 alineatul (2) din Actele de aderare din 2003 și, respectiv, din 2005,
ADOPTĂ PREZENTA DECIZIE:
Articolul 1
Astfel cum se indică în anexă, în partea 1 secțiunea 1.1. din Rețeaua de consultări Schengen (specificații tehnice), se introduce un nou punct 1.1.4.
Articolul 2
Prezenta decizie se aplică de la 21 decembrie 2007.
Articolul 3
Prezenta decizie se adresează statelor membre, în conformitate cu Tratatul de instituire a Comunității Europene.
Adoptată la Bruxelles, 6 decembrie 2007.